
  Plx 351/2015

BIROULUI  PERMANENT

AL

CAMEREI  DEPUTAŢILOR

    Vă înaintăm, alăturat, raportul asupra propunerii legislative pentru completarea art.22 din Ordonanţa de urgenţă a Guvernului nr.34/2009 cu privire la rectificarea bugetară pe anul 2009 şi reglementarea unor măsuri financiar-fiscale, trimis spre dezbatere în fond cu adresa nr. PLx.351/2015,  Camera Deputaţilor fiind Cameră decizională. 
În raport cu obiectul şi conţinutul său, iniţiativa legislativă face parte din categoria legilor ordinare.

PREŞEDINTE,

Viorel ŞTEFAN

RAPORT
asupra propunerii legislative pentru completarea art.22 din Ordonanţa de urgenţă a Guvernului nr.34/2009 cu privire la rectificarea bugetară pe anul 2009 şi reglementarea unor măsuri financiar-fiscale
    
       În conformitate cu prevederile art. 95 din Regulamentul Camerei Deputaţilor, republicat, Comisia pentru buget, finanţe şi bănci a fost sesizată spre dezbatere pe fond, cu propunerea legislativă pentru completarea art.22 din Ordonanţa de urgenţă a Guvernului nr.34/2009 cu privire la rectificarea bugetară pe anul 2009 şi reglementarea unor măsuri financiar-fiscale.
Conform prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a respins propunerea legislativă în şedinţa din 31.03.2015.

La întocmirea prezentului raport Comisia a avut în vedere avizul favorabil al Consiliului Legislativ. 
Propunerea legislativă are ca obiect de reglementare modificarea articolului 22 din Ordonanţa de urgenta a Guvernului nr.34/2009, in sensul exceptării personalului medical de la aplicarea dispoziţiilor legale care prevăd suspendarea ocupării posturilor vacante, prin concurs sau examen. Astfel, se propune ca ordonatorii principali de credite din sistemul sanitar sa aprobe ocuparea posturilor conform Ordinului ministerului sanatatii publice nr. 1778/2006 privind aprobarea normativelor de personal, cu modificările si completările ulterioare.

În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat propunerea legislativă menţionată mai sus, în şedinţa din 21 aprilie 2015.
La lucrările Comisiei și-au înregistrat prezența un număr de 34 deputați, din totalul de 34 de membri .

La dezbaterea propunerii legislative,  au fost prezenți, în calitate de invitați, reprezentanți ai Ministerul Finanțelor Publice.

În urma examinării propunerii legislative şi a opiniilor exprimate, deputații prezenți la lucrări, au hotărât cu majoritate de voturi, să supună plenului Camerei Deputaţilor respingerea acesteia, deoarece prevederile articolului 22 din Ordonanţa de urgenta a Guvernului nr. 34/2009 si-au incetat aplicabilitatea la data de 31 decembrie 2013.

În raport cu obiectul şi conţinutul său, propunerea legislativă face parte din categoria legilor ordinare.
         PREŞEDINTE                                                     SECRETAR
Viorel ȘTEFAN                                           Mihai-Aurel DONŢU

